ΓΡΑΠΤΗ ΕΡΩΤΗΣΗ E-0730/98

υποβολή: Maartje van Putten (PSE) προς την Επιτροπή

(18 Μαρτίου 1998)

Θέμα: Τοπικές γλώσσες που ομιλούνται στα υπερπόντια εδάφη της Ευρωπαïκής Ένωσης, και ειδικότερα, στη Γαλλική Γουïάνα

Με αφορμή την έρευνα που ονομάζεται "Ευρωμωσαϊκό", ("Euromosaic") και που πραγματοποιήθηκε υπό την εποπτεία της ΓΔ XXII, μπορεί η Επιτροπή να απαντήσει στα ακόλουθα ερωτήματα:

1. Έως τώρα, στην έκθεσή της "Euromosaic" σχετικά με τις περιφερειακές γλώσσες και τις γλώσσες των μειονοτήτων στην ΕΕ, η Επιτροπή έχει λάβει ελάχιστα ή και καθόλου υπόψη τις γλώσσες που ομιλούνται στα υπερπόντια εδάφη της ΕΕ, αν και στο εν λόγω Πρόγραμμα υπάρχει δυνατότητα για τη διεξαγωγή έρευνας σχετικά με τις γλώσσες αυτές. Σχεδιάζει η Επιτροπή να λάβει, στο μέλλον, περισσότερο υπόψη τις γλώσσες των μειονοτήτων στα υπερπόντια εδάφη, στο πλαίσιο της έρευνας "Euromosaic";

Εάν ναι, μπορεί η Επιτροπή να αναφέρει ποιες πρωτοβουλίες έχει αναλάβει ή πρόκειται να αναλάβει;

Εάν όχι, μπορεί η Επιτροπή να αναφέρει για ποιο λόγο;

2. Ποιες συγκεκριμένες πρωτοβουλίες έχει αναλάβει η Επιτροπή ή πρόκειται να αναλάβει στο μέλλον για την υποστήριξη και την αναγνώριση των τοπικών γλωσσών στα υπερπόντια εδάφη της ΕΕ, ιδίως σε σχέση με την πολιτιστική ταυτότητα των αυτόχθονων πληθυσμών, οι οποίοι πλήττονται όταν η τοπική τους γλώσσα, ένα από τα βασικά στοιχεία της πολιτιστικής ταυτότητας ενός λαού, περιθωριοποιείται;

3. Έχει πληροφορηθεί η Επιτροπή το πλήγμα που υφίστανται οι αυτόχθονες πληθυσμοί στη Γαλλική Γουϊάνα, πλήγμα που προκαλείται από τη μονομερή αναγνώριση της γαλλικής γλώσσα στο γαλλικό σύνταγμα; Έχει αναλάβει η Επιτροπή πρωτοβουλίες για να σταματήσουν να πλήττονται τα δικαιώματα και η πολιτιστική ταυτότητα του αυτόχθονα πληθυσμού στη Γαλλική Γουϊάνα;

Εάν ναι, μπορεί η Επιτροπή να αναφέρει ποιες πρωτοβουλίες έχει αναλάβει;

Εάν όχι, μπορεί η Επιτροπή να αναφέρει για ποιο λόγο;

Απάντηση της καςCresson εξ ονόματος της Επιτροπής

(27 Απριλίου 1998)

1. Η μελέτη "Ευρωμωσαϊκό" οργανώθηκε από την Επιτροπή ώστε να εξακριβωθεί η κατάσταση των περιφερειακών ή μειονοτικών γλωσσικών ομάδων στην Κοινότητα. Επειδή ο χρόνος και οι πόροι που διατέθηκαν στη μελέτη "Ευρωμωσαϊκό" ήταν περιορισμένοι, η εργασία περιορίσθηκε στις μειονοτικές γλωσσικές ομάδες των κρατών μελών που βρίσκονται στην ηπειρωτική Ευρώπη. Συνεπώς ορισμένες ενδιαφέρουσες περιπτώσεις ανάμεσα στις περιφερειακές και μειονοτικές γλώσσες αναγκαστικά εξαιρέθηκαν από την πρώτη μελέτη. Αυτό δεν σημαίνει ότι η Ευρωπαϊκή Επιτροπή δεν προτίθεται να συμπληρώσει τη μελέτη "Ευρωμωσαϊκό" για να γνωρίσει επίσης τη σημερινή κατάσταση των περιφερειακών ή μειονοτικών γλωσσών οι οποίες προς το παρόν απουσιάζουν από τη μελέτη.

2. Όσον αφορά το ενδεχόμενο η Ευρωπαϊκή Επιτροπή να προβλέψει στο μέλλον να αναπτύξει πρωτοβουλίες υπέρ των ιθαγενών γλωσσών στη γαλλική Γουιάνα, πρέπει να υπενθυμίσουμε ότι η γαλλική Γουιάνα ως υπερπόντιο γαλλικό διαμέρισμα, αποτελεί μέρος της Κοινότητας και συνεπώς συμμετέχει στα διάφορα προγράμματα της Ευρωπαϊκής Επιτροπής. Στον τομέα των περιφερειακών ή μειονοτικών γλωσσών, η Ευρωπαϊκή Επιτροπή υλοποιεί την ενέργεια "Προώθηση και διαφύλαξη των περιφερειακών και μειονοτικών γλωσσών και πολιτισμών", η οποία χρηματοδοτείται από τη γραμμή B-1006 του προϋπολογισμού. Τα σχέδια που αφορούν τις ιθαγενείς γλώσσες της γαλλικής Γουιάνας είναι επομένως επιλέξιμα γι αυτήν την ενέργεια, αρκεί να ικανοποιούν τους στόχους και τα κριτήρια των προσκλήσεων για υποβολή προσφορών.

3. Όσον αφορά το θέμα του εάν η Ευρωπαϊκή Επιτροπή γνωρίζει τις διακρίσεις εις βάρος των πληθυσμών της γαλλικής Γουιάνας λόγω του γεγονότος της μονομερούς αναγνώρισης της γαλλικής γλώσσας στο γαλλικό σύνταγμα και των τυχών πρωτοβουλιών που αναπτύσσει η Ευρωπαϊκή Επιτροπή για να επανορθώσει αυτήν την κατάσταση, πρέπει να υπογραμμίσουμε ότι το αντικείμενο όλων αυτών των ερωτήσεων δεν εμπίπτει στην αρμοδιότητα της Ευρωπαϊκής Επιτροπής.